b'\n_START_ARTICLE_\nAlitam\n_START_PARAGRAPH_\nAlitam je neenergijsko, visoko intenzivno sinteti\xc4\x8dno sladilo. Spada v drugo generacijo umetnih sladil. Je 2000-krat slaj\xc5\xa1i od saharoze.\n_START_SECTION_\nOdkritje\n_START_PARAGRAPH_\nV zgodnjih 80. letih so ga razvili v podjetju Pfizer. Tr\xc5\xbeijo ga pod imenom Aclame.\n_START_SECTION_\nKemijska zgradba\n_START_PARAGRAPH_\nAlitam je dipeptid, sestavljen iz L-asparaginske kisline, D-alanina. Njegovo kemijsko ime je (3S)-3-amino-4-[ [(1R)-1-metil-2-okso-2-[(2,2,4,4-tetrametil-3-tietanil)amino]etil]amino]-4-oksobutanojska kislina.\n_START_SECTION_\nLastnosti in uporaba\n_START_PARAGRAPH_\nIma izrazit, sladek okus, se dobro topi v vodi, je stabilen pri visokih temperaturah, zato se lahko uporablja pri kuhanju in pe\xc4\x8denju. Lahko se pojavijo priokusi, pri dolgotrajnem skladi\xc5\xa1\xc4\x8denju pija\xc4\x8d pa se lahko pojavi izguba okusa. V kombinaciji z drugimi sladili ima sinergisti\xc4\x8den u\xc4\x8dinek. Asparaginska kislina se normalno presnavlja, preostali alaninski amid pa se naprej ne hidrolizira._NEWLINE_Za drugo generacijo umetnih sladil \xc5\xa1e niso bile izvedene obse\xc5\xbene raziskave o njihovih nevarnih u\xc4\x8dinkih. Ne sumijo, da bi lahko alitam povzro\xc4\x8dal raka ali bil genotoksi\xc4\x8den._NEWLINE_Ker ne vsebuje fenilalanina, ga lahko u\xc5\xbeivajo tudi ljudje s fenilketonurijo. _NEWLINE_V Evropi in ZDA ni odobren.'